
Comisia pentru muncă şi protecţie socială



Nr.27/525/12 noiembrie 2003

R A P O R T

asupra proiectului de Lege privind aprobarea Ordonanţei de urgenţă a Guvernului nr.81/2003 pentru modificarea unor reglementări privind acordarea de ajutoare pentru încălzirea locuinţei şi asigurarea fondurilor necesare în vederea furnizării energiei termice şi gazelor naturale pentru populaţie, precum şi unele măsuri pentru întărirea disciplinei financiare


În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei de urgenţă a Guvernului nr.81/2003 pentru modificarea unor reglementări privind acordarea de ajutoare pentru încălzirea locuinţei şi asigurarea fondurilor necesare în vederea furnizării energiei termice şi gazelor naturale pentru populaţie, precum şi unele măsuri pentru întărirea disciplinei financiare, trimis cu adresa nr.695 din 6 noiembrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de la Comisia pentru buget, finanţe şi bănci.
Comisia a fost sesizată cu dezbaterea şi avizarea proiectului de lege mai sus menţionat în procedură de urgenţă. 

Comisia propune Plenului aprobarea proiectului de lege întrucât s-a impus instituirea unui nou sistem de acordare a ajutoarelor pentru încălzirea locuinţei, precum şi a subvenţiilor, mult mai flexibil şi cu impact direct asupra familiilor defavorizate.

Proiectul de lege face parte din categoria legilor ordinare, conform prevederilor constituţionale, şi are ca obiect de reglementare acordarea de ajutoare pentru încălzirea locuinţei şi asigurarea fondurilor necesare în vederea furnizării energiei termice şi gazelor naturale pentru populaţie, precum şi unele măsuri pentru întărirea disciplinei financiare.


La dezbaterea acestui proiect au participat ca invitaţi, în conformitate cu prevederile art.51 şi 52 din Regulamentul Camerei Deputaţilor:

· D-l director general Dumitru Călinoiu – Ministerul Muncii, Solidarităţii Sociale şi Familiei
· D-l director general Aureliu Dumitrescu – Ministerul Administraţiei şi Internelor.

La lucrările comisiei au fost prezenţi 20 deputaţi, din totalul de 21 membri ai comisiei.

Proiectul de lege a fost adoptat de Senat în şedinţa din 3 noiembrie 2003.

În urma dezbaterii proiectului de lege în şedinţa din 11 noiembrie 2003, Comisia propune admiterea fără modificări a acestuia, cu unanimitate de voturi.

